“ Bottle-feeding għandha tkun l-eċċezzjoni u mhux in-norma” saħaq is-Segretarju Parlamentari għas-Saħħa Chris Fearne waqt it-tnedija tad-dokument ta’ konsultazzjoni għall-Politika ta’ Breastfeeding ġdida. Din il-politika timmira li żżid l-għadd ta’ nisa li jagħżlu li jreddgħu t-tarbija tagħhom u tipprovdi strateġija ħolistika lejn twettiq ta’ miżuri favur it-treddigh tat-trabi. Dawn il-miżuri jinkludu d-dħul ta’ leġislazzjoni ġdida, it-taħriġ ta’ professjonisti tas-saħħa fil-promozzjoni tat-treddigh tat-trabi u l-iżvilupp ta’ inizjattivi fil-komunità. Din il-politika tappella lis-soċjetà biex tadotta miżuri li jiżguraw li l-ommijiet ikollhom l-ambjent adegwat għat-treddigh tat-trabi. Is-settur privat se jkun qiegħed jiġi mħeġġeġ jippromwovi dawn il-miżuri u l-Gvern se jkun qiegħed jagħti eżempju billi jħejji kamra għat-treddigh tat-trabi fiċ-ċentri tas-saħħa primarja filwaqt li l-Isptar Mater Dei se jkun qed jieħu l-miżuri meħtieġa biex jikkwalifika bħala sptar “Baby Friendly”/ “ Baby Friendly Hospital .” Is-Segretarju Parlamentari qal li l-politika ta’ breastfeeding huwa pass importanti fil-ġlieda kontra l-obesità u se twitti t-triq biex jiksbu numri ogħla ta’ breastfeeding għall-ewwel sitt xhur u wara ma’ ikel kumplimentari xieraq.